Ezékias a ngábɛ́d ńkūkúmá ókalǎ bisəb məwóm mə́bɛ̄ ai bítán ńdɔ a ngádzóe á Yērúzalɛm mim̀bú mə̄wóm mə́mbɛ̄ ai ebǔl. Nyiá á ngābə́ dzwé naa Abiya ngɔn Zekaryahu. 2A ngábɔ̄ é dzam á nə́ sósōó á mís mə́ Ńtondôbə, anə́ é mam mə́sə̄ Dávid ésīá á ngābɔ. 3Á ḿbū ósú yā édzóē dzíé, á ngɔn ósú, ńdɔ a ngáyái mim̀bɛ́ yā Ndá Ǹtondôbə, ǎ ngakom myá. 4A ngákóan bəfada ai bəlevíta áfōlā yā á ńtōlē dzób, 5nyé ai bɔ́ nâ: “Vógólán ma, ǎ bəlevíta ! Éyɔŋ dzí fúbúgán mínā bə́bēn, mǐ fúbū fə̄ Ndá Ǹtondôbə, Zambá běsōá, mǐ man vaa é byə́m bí nə́ mvid á ḿfūfúb étɔbɔgɔ. 6Bətará báán bə́ ngábúg mətǐŋ, bə́ bɔ̄ é dzam á nə́ ábē á mís mə́ Ńtondôbə Zambá wāān, bə́ dzōgé nyē á sí, bə́ lúmú mvús ḿfág yā étɔbɔgɔ Ńtondôbə é nə́, bə́ ngabəbə ḿfág ḿfə̄, 7bə́ mān fə fɛ̌d mīm̀bɛ́ yā ḿbɛ̄ sí, bə́ dímí mə̄lámba, təgě fə tum ótū, ngə́ ávə̄ mə́túnuŋa bádígi á ḿfūfúb étɔbɔgɔ. 8Asú te olún Ńtondôbə ó ngákwí á Yúda ai Yerúzalɛm, a vəŋán nyē dzóm ángōndó, ekɔ wɔ̌ŋ ai ewoe lóe, anə́ ḿból mī tálá ai mís máán nā. 9Asú tē bətará báán bə́ ngáwêban ai ókəŋ bítá, bə́ kə́ə́ ai bǎn fám báán ai bəngɔn báán ai biníngá báán mīńkóm. 10Ńdɔ étɔ̄á dzī, mayi nâ mayíli ai Ǹtondôbə, Zambá Ísraɛ̂l, amvóé ású yə̄ nâ olún wóé ó kódō bíā á nyɔ́l. 11Ǎ bɔ́n báma, mǐ bə́ bɔ élɛ̌s ábōg dī, amú mínā ḿbɔ Ǹtondôbə a ngátɔ́b naa mǐ tə́bə̄ ásū díé, nə́ mǐ syé nyé nə́ mǐ bɔ bisíé bíé, mǐ dîgi nyé ótū.” 12Ńdɔ bəlevíta bə́ ngákódō á sí, á zāŋ bɔ́n bə́ Kehath: Mahath mɔ́n Amasái, Yoel mɔ́n Azaryahu; á zāŋ bɔ́n bə́ Merari: Qish mɔ́n Avdi, Azaryahu mɔ́n Yehalélel; á zāŋ Gershonít: Yoah mɔ́n Zima, Eden mɔ́n Yoah;